b'\n_START_ARTICLE_\nVaistinis \xc5\xa1alavijas\n_START_SECTION_\nGydomosios savyb\xc4\x97s\n_START_PARAGRAPH_\nVaistinis \xc5\xa1alavijas nuo seno daugelyje kra\xc5\xa1t\xc5\xb3 naudojamas kaip vaistinis augalas. Pasi\xc5\xbeymi kvapniu eteriniu aliejumi, besikaupian\xc4\x8diu daugiausia lapuose (1,3\xe2\x80\x932,5\xc2\xa0%). Jame yra nat\xc5\xabralaus antibiotiko salvino, lemian\xc4\x8dio antiseptines augalo savybes. Lap\xc5\xb3 nuoviras skatina skrand\xc5\xbeio ir kasos sekrecijos liauk\xc5\xb3 veikl\xc4\x85, dezinfekuoja, slopina u\xc5\xbedegimus. Juo gydoma angina, chroni\xc5\xa1ki tonzilitai, kv\xc4\x97pavimo ligos, burnos pa\xc5\xbeeidimai, radikulitas, osteoporoz\xc4\x97, stomatitas, odos pa\xc5\xbeeidimai, plauk\xc5\xb3 slinkimas ir kt. \xc5\xa0akn\xc5\xb3 preparatai vartojami sergant reumatoidiniu artritu, mastitu, dismenor\xc4\x97ja, limfmazgi\xc5\xb3 u\xc5\xbedegimais. Pakilus kraujosp\xc5\xabd\xc5\xbeiui, suma\xc5\xbeinti j\xc4\xaf galima pakv\xc4\x97pavus saus\xc5\xb3 \xc5\xa1alavijo lap\xc5\xb3 aromatu.'